“เทวัญ” รับเรื่อง “กลุ่มผู้ค้าสลากฯ” ร้องเยียวยาผลกระทบ “โควิด” ในฐานะเอสเอ็มอี
"เทวัญ ลิปตพัลลภ" รมต.ประจำสำนักนายกฯ รับเรื่อง "กลุ่มผู้ค้าสลากฯ" ร้องเยียวยาผลกระทบ "โควิด" ในฐานะเอสเอ็มอี ฟาก "เครือข่ายแผงลอย" ขอผ่อนผันเปิดแผง 26 จุด
"เทวัญ ลิปตพัลลภ" รมต.ประจำสำนักนายกฯ รับเรื่อง "กลุ่มผู้ค้าสลากฯ" ร้องเยียวยาผลกระทบ "โควิด" ในฐานะเอสเอ็มอี ฟาก "เครือข่ายแผงลอย" ขอผ่อนผันเปิดแผง 26 จุด
1 มิ.ย. 2563

นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวภายหลังตัวแทนกลุ่มก้าวหน้าค้าสลากและเครือข่ายแผงลอย เข้าพบเพื่อหารือปัญหาที่ได้รับผลกระทบจากการขยายเวลา พ.ร.ก. การบริหารราชการในสถานการณ์ฉุกเฉินและการแพร่ระบาดจากไวรัสโคโรนา 2019 (โควิด-19)
โดยระบุว่า วันนี้ (1 มิ.ย.63)​ มีกลุ่มผู้พิการที่ขายสลากฯ ที่ได้รับความเดือดร้อนจากการไม่ได้จำหน่ายในช่วงที่มีมาตรการป้องกันการแพร่ระบาดไวรัสโควิด-19 ทำให้ขาดรายได้ ขณะที่บางรายต้องทำสัญญาเช่าพื้นที่จากเอกชนนับล้านบาท รวมถึงมีบางรายร้องเรียนว่า เจ้าหน้าที่รัฐมากกว่า 1 หน่วยงาน เข้าจับกุมการขายสลากฯเกินราคา ซึ่งผู้ขายเข้าใจว่าการจำหน่ายเกินราคาผิดกฎหมาย แต่มีสาเหตุจากที่รับสลากฯ มาในราคาที่แพง นอกจากนี้ยังเรียกร้องเงินเยียวยาจากรัฐบาล เพราะมองว่าเป็นกลุ่มเอสเอ็มอีที่ได้รับความเดือดร้อน
ทั้งนี้ นายเทวัญ กล่าวว่า จะนำผลการหารือวันนี้รายงานให้ พล.อ.ประยุทธ์ จันทร์โอชา นายกรัฐมนตรี รับทราบ และประสานหน่วยงานที่เกี่ยวข้องเพื่อให้ความช่วยเหลือต่อไป โดยเฉพาะค่าเช่าพื้นที่ที่มีราคาสูง ก็จะขอความร่วมมือจากเอกชนอย่างเต็มที่
ด้านเครือข่ายแผงลอย ขอให้กทม. ผ่อนผันให้สามารถเปิดแผงลอยได้ใน 26 จุด จากเดิมที่ผ่อนผันให้เพียง 3 จุด ซึ่งทาง กทม.ได้ชี้แจงถึงการห้ามขายแผงลอยในหลายจุดว่า เป็นเพราะปัญหาการจราจร ความสะอาด และพบปัญหาการให้เช่าสัญญาต่อ หรือการเซ้งเปลี่ยนมือผู้ขาย
นอกจากนี้ยังมีการยกตัวอย่างกรณีที่ตลาดบางแค ซึ่งผู้ค้าไม่อยากย้ายไปขายในพื้นที่ใหม่ที่ซอยเพชรเกษม 69 เพราะอยู่ไกลจากจุดเดิม ในขณะที่ กทม. ชี้แจงว่า หากผู้ค้าไม่ย้ายไปที่ใหม่ ก็มีที่ว่างด้านหลังอยู่ แต่ส่วนใหญ่ต้องการขายริมถนนจุดเดิม ซึ่งพบว่าปัจจุบันบริเวณดังกล่าวเป็นจุดให้บริการรถไฟฟ้า และหากมีพื้นที่ขายอยู่จะกระทบการจราจรมาก
นายเทวัญ กล่าวว่า ทาง กทม.ได้แจ้งที่ประชุมว่าหลังจากนี้ การเปิดพื้นที่แผงลอยในจุดใด ๆ จะต้องมีขั้นตอนการทำประชาพิจารณ์เพื่อสอบถามความเห็นจากประชาชน ในขณะที่ตัวแทนผู้ค้าแผงลอย อยากเข้าร่วมในกระบวนการด้วย เพื่อให้ทราบว่าผู้ค้าต้องมีแนวทางปฏิบัติอย่างไร ถึงจะขายได้โดยไม่มีปัญหา โดยทาง กทม.ได้รับข้อเสนอเพื่อนำไปพิจารณาและจะรายงานกลับมายังที่ประชุมต่อไป